Ma nerra lwelha-nneɣ ɣer tsekla tamaziɣt tamensayt teṭṭef amkan di tudert n yiqbayliyen d tidmi-nsen d tin i d-igemren amud aseklan d alqayan ama deg wayen yeɛnan tasrit ama d tamedyazt deg waya temmal-d anegmu n tmetti, d nettat i d lqis n tɣermiwin, imi d tanfalit taḥeqqanit n yal aɣref i d-yemmalen anerni-ines, xas ulama tedder tallit meqqren di timawit s cfawat n lejdud maca fkan-as azal acku deg-s yuk i rran lesrar-nsen, d wina kan i sɛan d tamusni-nsen, tiwsatin-ines ttruḥun-t seg yimi ɣer umeẓẓuɣ, ur ssinent ara udem n tira aken i d-yenna IMARAZEN Moussa : « Tasekla-agi akken ma tella, tella tettruḥu seg yimi ɣer umeẓẓuɣ, d ayagi i-tt-yeğğan tezger idurar d yisafen, ussan d yiseggasen, akken ad taweḍ si lğil ɣer wayeḍ »1 ɣef waya tasekla n tmaziɣt timawit tettuneḥsab d agerruj n wawal, tedder acḥal d leqrun s cfawat n lejdud i yettḥaraben fell-as tbed ɣef yiwet n tgejdit i yellan d tigejdit d timesliwt n yizen i d-yettwannan.